b'\n_START_ARTICLE_\nPa\xc5\xa1\xc4\x97lusios naktys\n_START_SECTION_\nTurinys\n_START_PARAGRAPH_\nI\xc5\xa1 mokyklos i\xc5\xa1mestas Edis Adamsas gyvena Kalifornijoje su t\xc4\x97vu ir alkoholike motina. Dirbdamas Los And\xc5\xbeelo naktiniame klube jis susipa\xc5\xbe\xc4\xafsta su pornografini\xc5\xb3 film\xc5\xb3 re\xc5\xbeisieriumi D\xc5\xbeeku Horneriu. Atkreip\xc4\x99s d\xc4\x97mes\xc4\xaf \xc4\xaf Ed\xc4\xaf, D\xc5\xbeekas aktorei Brendi (kuri visada b\xc5\xabna su riedu\xc4\x8diais) liepia j\xc4\xaf sugundyti, o v\xc4\x97liau juos kartu su populiariausia savo aktore Amber nusive\xc5\xbea \xc4\xaf kit\xc4\x85 u\xc5\xbeeig\xc4\x85, kur papasakoja apie savo kuriamus filmus, pakviesdamas Ed\xc4\xaf prisijungti._NEWLINE_\xc5\xa0is, po gin\xc4\x8do su motina, pab\xc4\x97ga i\xc5\xa1 nam\xc5\xb3 ir, susipyk\xc4\x99s su savo drauge, apsigyvena Hornerio namuose, o Amber, susi\xc5\xbeav\xc4\x97jusi Ed\xc5\xbeiu, imasi j\xc4\xaf globoti._NEWLINE_Pasirink\xc4\x99s Dirko Diglerio slapyvard\xc4\xaf Edis pradeda filmuotis ir netrukus d\xc4\x97ka geros i\xc5\xa1vaizdos, charizmos ir seksualini\xc5\xb3 sugeb\xc4\x97jim\xc5\xb3 tampa populiariausiu Hornerio aktoriumi. Edis/Dirkas pelno vien\xc4\x85 apdovanojim\xc4\x85 po kito, \xc4\xafsigyja nam\xc4\x85, ger\xc4\x85 ma\xc5\xa1in\xc4\x85, o kartu su kolega Rydu Rot\xc5\xa1ildu nusifilmuoja eil\xc4\x97je temini\xc5\xb3 pornografini\xc5\xb3 juost\xc5\xb3, atne\xc5\xa1an\xc4\x8di\xc5\xb3 jam vis didesn\xc4\xaf pripa\xc5\xbeinim\xc4\x85._NEWLINE_Ta\xc4\x8diau netrukus D\xc5\xbeeko Hornerio komand\xc4\x85 ima persekioti nes\xc4\x97kmes._NEWLINE_1980-\xc5\xb3j\xc5\xb3 met\xc5\xb3 sutikimo \xc5\xa1vent\xc4\x97je jo asistentas \xe2\x80\x9eMa\xc5\xbeasis\xe2\x80\x9c Bilis Tompsonas u\xc5\xbe nei\xc5\xa1tikimyb\xc4\x99 nu\xc5\xa1auna savo \xc5\xbemon\xc4\x85 ir pats nusi\xc5\xbeudo._NEWLINE_Pulkininkas D\xc5\xbeeimsas, pagrindinis Hornerio film\xc5\xb3 r\xc4\x97m\xc4\x97jas, netrukus suimamas apkaltinus vaik\xc5\xb3 pornografija. Naujasis finansuotojas Floidas Gondolis ragina Horner\xc4\xaf imtis kurti filmus naudojant ne brangi\xc4\x85 kino juost\xc4\x85, o vaizdajuostes ir vietoje profesionali\xc5\xb3 aktori\xc5\xb3 pasitelkti m\xc4\x97g\xc4\x97jus, tokiu b\xc5\xabdu ma\xc5\xbeinant i\xc5\xa1laidas film\xc5\xb3 k\xc5\xabrimui._NEWLINE_Vykdydamas \xc5\xa1io pageidavimus, Horneris imasi filmuoti epizodus va\xc5\xbein\xc4\x97jant nakt\xc4\xaf po miest\xc4\x85 limuzinu, u\xc5\xbekalbinant vyrus ir si\xc5\xablant jiems nusifilmuoti \xc4\x8dia pat kartu su Brendi. Syk\xc4\xaf jie susiduria su buvusiu Brendi klasioku, kuris ima i\xc5\xa1 jos \xc5\xa1aipytis, d\xc4\x97l ko \xc5\xa1ie j\xc4\xaf sumu\xc5\xa1a ir palieka gul\xc4\x97ti gatv\xc4\x97je._NEWLINE_Amber susiduria su neigiamu teism\xc5\xb3 po\xc5\xbei\xc5\xabriu, kai imasi teistis d\xc4\x97l savo dukters globos su buvusiu vyru. D\xc4\x97l jos dabartin\xc4\x97s veiklos ir anks\xc4\x8diau tur\xc4\x97t\xc5\xb3 problem\xc5\xb3 su narkotikais, vaiko globa atitenka buvusiam sutuoktiniui._NEWLINE_Bakas Svopas veda kit\xc4\x85 aktor\xc4\x99 D\xc5\xbees\xc4\x99 Sent Vincent, kuri netrukus ima lauktis. Bakas nori atidaryti muzikos preki\xc5\xb3 parduotuv\xc4\x99, ta\xc4\x8diau bankas, su\xc5\xbeinoj\xc4\x99s apie \xc5\xa1io praeit\xc4\xaf, atsisako duoti paskol\xc4\x85. Sustoj\xc4\x99s pakel\xc4\x97s u\xc5\xbeeigoje jis tampa apipl\xc4\x97\xc5\xa1imo liudininku, kurio metu u\xc5\xbepuolikas ir \xc5\xa1eimininkas nu\xc5\xa1auna vienas kit\xc4\x85. Kiek padvejoj\xc4\x99s, Bakas pasprunka su pinigais, kuri\xc5\xb3 tur\xc4\x97t\xc5\xb3 pakakti parduotuv\xc4\x97s atidarymui._NEWLINE_Tuo metu Edis, Amber \xc4\xaftakotas, tampa vis labiau priklausomas nuo narkotik\xc5\xb3 ir, nebegal\xc4\x97damas susikoncentruoti savo darbui bei patirdamas problem\xc5\xb3 d\xc4\x97l erekcijos, susipyksta su Horneriu. Drauge su Rydu jie nusprend\xc5\xbeia \xc4\xafgyvendinti savo svajon\xc4\x99 \xe2\x80\x93 sukurti muzikos grup\xc4\x99 \xe2\x80\x93 ta\xc4\x8diau pama\xc5\xbeu i\xc5\xa1\xc5\xa1vaisto pinigus, taip ir ne\xc4\xafra\xc5\xa1\xc4\x99 nei vienos dainos. Ie\xc5\xa1kodamas u\xc5\xbedarbio galimybi\xc5\xb3, Edis ima verstis prostitucija, ta\xc4\x8diau yra u\xc5\xbepuolamas ir sumu\xc5\xa1amas. Kartu su Rydu ir bendru draugu Todu jie bando parduoti narkotik\xc5\xb3 prekeiviui Rahadui D\xc5\xbeeksonui pus\xc4\x99 kilogramo sodos kaip kokain\xc4\x85, ta\xc4\x8diau apgavyst\xc4\x97 i\xc5\xa1ai\xc5\xa1kinama ir Todas \xc5\xbe\xc5\xabva susi\xc5\xa1audymo metu. I\xc5\xa1sigand\xc4\x99s, kad jo gali laukti pana\xc5\xa1us likimas, Edis atsipra\xc5\xa1in\xc4\x97damas gr\xc4\xaf\xc5\xbeta pas Horner\xc4\xaf, kuris v\xc4\x97l j\xc4\xaf priima gyventi savo namuose._NEWLINE_Juosta baigiasi 1985 metais, kai Amber, Brendi ir Edis ruo\xc5\xa1iasi filmuotis naujame Hornerio filme.'